
1. Velkommen og præsentation
Ad 1
Der var desværre et par sene afbud, men da mødet allerede var blevet rykket én gang, blev det besluttet at gennemføre mødet. Senere kommer kommunikations- og markedsføringsmedarbejder, Zenia Ørskov, og præsenterer seneste og fremtidige tiltag.
Masteruddannelsen i offentlig ledelse blev etableret i 2008 og er en af de ældste og største masteruddannelser på universitetet. Oprindeligt var uddannelsen en del af et konsortium med CBS og Københavns Universitet, men siden 2017 har den været udbudt selvstændigt efter ministeriets prækvalificering. Uddannelsen kombinerer teori og praksis gennem problembaseret læring, hvor studerende arbejder med problemstillinger fra deres egen hverdag som offentlige ledere. Uddannelsen er opbygget med grundmoduler, kernemoduler (som tidligere hed obligatoriske moduler) og valgfrie moduler, og der er sket justeringer for at øge fleksibiliteten, f.eks. ved at fjerne forudsætningskrav til visse moduler. Eksamen består primært af skriftlige opgaver, mens personlige udviklingsforløb bedømmes bestået/ikke bestået.
Ifm. næste skridt institutsammenlægningen af Institut for Sociologi og Socialt Arbejde (ISSA) og Institut for Politik og Samfund (DPS) til Institut for Samfund og Politik, vil der pr. 1. februar 2027 kun være ét samlet studienævn for efteruddannelser på instituttet, så MPG skal dele studienævn med Masteruddannelsen i Udsatte Børn og Unge, faglig ledelse. De to uddannelser har meget forskellige målgrupper, men der vil under studienævnet være et uddannelsesråd til hver af de to uddannelser.


2. Godkendelse af dagsorden
Ad 2
Dagsorden godkendes uden anmærkninger.


3. Nyheder fra MPG-uddannelsen siden sidste møde i aftagerpanelet v/ Thomas Bredgaard
Ad 3.1 Optag og udvikling
Ad 3.2 Kommunikation og markedsføring v. Zenia Ørskov
Ad 3.1
Der blev orienteret om udviklingen i optag og aktivitet på uddannelsen. Uddannelsen har aktuelt omkring 150 modulplaceringer, svarende til cirka 100-120 aktive studerende. Selvom der over tid kan spores en svagt faldende tendens i optaget, blev det fremhævet som positivt, at der til det kommende efterårssemester er optaget flere nye studerende end tidligere. Der forventes omkring 35 nye studerende, hvilket er en stigning sammenlignet med foråret. Det blev samtidig understreget, at studerende, der starter på enkeltmoduler, ofte senere fortsætter på den samlede masteruddannelse.
Der blev peget på, at markedet for lederuddannelser er præget af hård konkurrence fra både de store universitetsudbydere og en lang række øvrige efter- og videreuddannelsestilbud. Trods dette vurderes uddannelsen fortsat at have en tilfredsstillende volumen og en aktivitet, der gør det muligt at opretholde hold og fagligt bæredygtige undervisningsmiljøer.
Der blev givet en status på uddannelsens moduludbud. I foråret 2026 gennemførtes modulet Gruppebeslutninger og forhandlinger, mens de nye moduler Sundhedsjura og Uddannelsesledelse ikke opnåede tilstrækkeligt optag til at blive oprettet. Der blev forklaret, at der som hovedregel skal være mindst ti deltagere for at oprette et modul, både af økonomiske og faglige hensyn.
I drøftelsen blev det fremhævet, at nye og mere specialiserede moduler ofte har vanskeligere ved at tiltrække et tilstrækkeligt antal deltagere end de bredere ledelsesmoduler. Moduler som eksempelvis Forandringsledelse, Projektledelse og Paradoksledelse appellerer til en bred målgruppe og har allerede opnået et optag, der sikrer gennemførelse. Mere nicheprægede moduler som Sundhedsjura og Uddannelsesledelse har derimod et smallere marked, selvom der kan være stor interesse blandt bestemte grupper.
Aftagerpanelet drøftede derfor mulighederne for en mere målrettet markedsføring af specialiserede moduler. Det blev blandt andet foreslået at rette kommunikationsindsatsen direkte mod relevante faglige miljøer og sektorer for at synliggøre modulets værdi over for de målgrupper, der har et konkret kompetencebehov.
Der blev desuden orienteret om uddannelsens masterclass-arrangementer, som fungerer som åbne faglige arrangementer for interesserede ledere og medarbejdere. Arrangementerne oplever stigende interesse og tiltrækker deltagere fra en bred kreds af organisationer. Seneste arrangement om sammenhængskraft mellem ledelse og styring havde stor tilslutning, og erfaringen er, at den faglige kvalitet og aktuelle tematikker er de væsentligste drivkræfter for deltagelsen. Masterclass-formatet vurderes samtidig at være en god platform for at skabe kendskab til uddannelsen uden at arrangementerne opleves som rene markedsføringsaktiviteter.
Endelig blev der orienteret om organisatoriske ændringer på fakultetet. Som følge af en ny institutstruktur er flere institutter blevet sammenlagt, hvilket også medfører ændringer i uddannelsernes ledelses- og kvalitetssikringsstruktur. Fremover skal MPG og masteruddannelsen i Børn og Unge indgå i et fælles studienævn. Samtidig etableres uddannelsesråd for de enkelte uddannelser, hvor studerende og undervisere fortsat kan drøfte uddannelsesspecifikke forhold. Det blev vurderet, at den nye organisering kan skabe administrative fordele, samtidig med at de enkelte uddannelsers særpræg bevares.
Der blev afslutningsvis kort orienteret om arbejdet med kortere, meritgivende kursusforløb, som kan udbydes uden for masteruddannelserne. Disse mindre uddannelseselementer giver mulighed for at imødekomme mere specifikke kompetencebehov, hvor deltagergrundlaget ikke er tilstrækkeligt stort til at oprette et helt mastermodul.

Ad 3.2 Markedsføring og kommunikation
Zenia Ørskov præsenterede status på markedsføringen af masteruddannelsen, herunder budget, kampagneaktiviteter og kommende initiativer. Uddannelsen har et årligt markedsføringsbudget på ca. 190.000 kr., som primært anvendes på digitale kanaler som LinkedIn, Meta (Facebook og Instagram), Google Search og Google Display. Markedsføringen er organiseret i både awareness-kampagner, der skal skabe kendskab til uddannelsen, og målrettede rekrutteringskampagner i ansøgningsperioderne.
Der arbejdes samtidig med en række nye initiativer for at styrke relationen til potentielle studerende. En ny medarbejder, Rebecca, er ansat med ansvar for nyhedsmails, CRM-flow og lead management. Formålet er at skabe mere systematiske kontaktforløb for interesserede, så potentielle ansøgere modtager relevant information om uddannelsen, arrangementer og ansøgningsmuligheder over en længere periode. Der arbejdes desuden på en ny brochure og en præsentationsvideo, som skal understøtte rekrutteringen og generere flere tilmeldinger til nyhedsbreve og informationsaktiviteter.
Der blev peget på et særligt potentiale i at styrke kontakten til tidligere enkeltmodulstuderende, som allerede har været i berøring med uddannelsen, men ikke har gennemført en samlet masteruddannelse. Gruppen vurderes at udgøre en væsentlig rekrutteringsmulighed, som fremover skal aktiveres mere systematisk.
I den efterfølgende drøftelse fremhævede aftagerpanelets medlemmer, at markedsføringen med fordel kan rettes mere mod de ledere og beslutningstagere, som godkender og finansierer medarbejderes videreuddannelse. Der var enighed om, at sociale medier er vigtige for synlighed, men at påvirkning af direktioner og øverste ledelsesniveauer ofte kræver mere direkte dialog og relationsopbyggende aktiviteter.
Aftagerpanelet foreslog derfor, at uddannelsen i højere grad arbejder opsøgende over for kommuner, regioner og større organisationer gennem møder, dialogforløb og virksomhedsbesøg. Formålet skal være at afdække organisationernes kompetencebehov og synliggøre, hvordan masteruddannelsen kan understøtte deres strategiske udvikling.
Der blev desuden peget på værdien af at anvende tidligere studerende og arbejdsgivere som ambassadører gennem cases, testimonials og lederudtalelser om uddannelsens værdi for både den enkelte leder og organisationen. Endelig blev det fremhævet, at undervisere kan spille en større rolle i formidlingen af uddannelsen gennem LinkedIn, forskningsformidling og synliggørelse af konkrete resultater og erfaringer fra undervisningen.
Aftagerpanelet vurderede samlet, at der er et betydeligt potentiale i at supplere de eksisterende markedsføringsaktiviteter med mere målrettede og relationsbaserede indsatser over for organisationernes beslutningstagere.

Beslutninger/Opfølgning:
· Der bør arbejdes videre med mere målrettet markedsføring af specialiserede moduler, særligt mod relevante faglige miljøer og sektorer.
· MPG bør styrke den opsøgende dialog med kommuner, regioner og større organisationer gennem møder, dialogforløb og virksomhedsbesøg, hvor der drøftes efteruddannelsesbehov og muligheder.
Der planlægges først et møde med afdelingsledere i Hjørring Kommune i samarbejde med Sine Kjær. Dette indføres i handlingsplanen.
· Der bør arbejdes mere systematisk med tidligere enkeltmodulstuderende som rekrutteringsmålgruppe.
· Undervisere kan i højere grad bidrage til synlighed gennem LinkedIn, forskningsformidling og formidling af erfaringer fra undervisningen


4. Input fra aftagerpanelet: Hvad mener I, er vigtigt for at MPG fortsat opleves som relevant hos aftagerne? 
Ad. 4
Aftagerpanelet drøftede aktuelle og kommende udfordringer i de organisationer, som uddannelsens aftagere repræsenterer, herunder kommuner, regioner og statslige organisationer. Der var bred enighed om, at den offentlige sektor i de kommende år vil stå over for betydelige udfordringer med rekruttering og fastholdelse af både medarbejdere og ledere. Særligt inden for sundhedssektoren forventes mangel på arbejdskraft at øge presset på organisationerne og skabe behov for nye ledelseskompetencer. Samtidig blev det fremhævet, at kommuner og andre offentlige organisationer i stigende grad skal håndtere komplekse omstillingsopgaver som følge af demografiske ændringer, økonomisk pres og stigende efterspørgsel efter offentlige ydelser.
Panelets medlemmer pegede på, at fremtidens ledere ikke alene skal kunne udøve faglig ledelse, men også skal kunne drive innovation, tværgående samarbejde og organisatorisk udvikling. Der er behov for ledere, som kan udfordre eksisterende arbejdsgange, tænke strategisk og bidrage til nye løsninger på komplekse samfundsudfordringer. I den forbindelse blev det understreget, at MPG-uddannelsen allerede rummer en række faglige temaer, som matcher disse behov, herunder innovation, strategisk HRM, omstillingsledelse, rekruttering, fastholdelse og ledertrivsel.
Drøftelsen gav anledning til en refleksion over, hvordan uddannelsens eksisterende moduler i højere grad kan kobles til de konkrete udfordringer, som aftagerorganisationerne oplever. Flere deltagere pegede på, at uddannelsens moduler ofte indeholder relevante teorier og værktøjer, men at sammenhængen mellem modulernes titler og de aktuelle ledelsesudfordringer ikke altid er umiddelbart synlig for potentielle studerende eller deres arbejdsgivere. Der blev derfor peget på et behov for at tydeliggøre denne kobling gennem cases, eksempler og praksisnære fortællinger fra organisationerne.
Som led i denne drøftelse fulgte panelet op på en tidligere samtale om modulet ’Rekruttering og fastholdelse i den offentlige sektor’. Der var enighed om, at begreberne rekruttering og fastholdelse ikke længere opleves som tidssvarende eller særligt attraktive, og at betegnelsen Tiltrækning og tilknytning bedre afspejler de udfordringer og strategiske overvejelser, som organisationerne arbejder med i dag. Samtidig blev det konstateret, at modulets placering fortsat er uafklaret. Oprindeligt var tanken at etablere et selvstændigt modul med afsæt i elementer fra strategisk HRM, men flere af temaerne vurderes allerede at være dækket af eksisterende undervisning.
Der var enighed om, at problemstillinger omkring arbejdskraft, tiltrækning, tilknytning og kompetenceudvikling fortsat er blandt de mest centrale udfordringer i den offentlige sektor, men at disse temaer måske bør tænkes ind i en bredere ramme sammen med organisatorisk udvikling, innovation og ledelse af omstilling. Flere deltagere pegede på, at emnet bør kobles tættere til den virkelighed, som offentlige organisationer står i, hvor udfordringen ikke alene handler om at tiltrække medarbejdere, men også om at udvikle attraktive arbejdspladser og skabe organisatoriske rammer, der understøtter trivsel, udvikling og fastholdelse.
Aftagerpanelet foreslog desuden, at uddannelsen i højere grad kan tage afsæt i de problemstillinger, som de studerende arbejder med i deres projekter og masterafhandlinger. Disse opgaver kan give et værdifuldt indblik i de udfordringer, der aktuelt fylder hos aftagerne, og dermed understøtte den fortsatte udvikling af uddannelsens faglige profil og modulportefølje.
Der blev også peget på værdien af løbende dialog med aftagerorganisationerne om nye kompetencebehov. Hvis flere organisationer identificerer de samme udfordringer, kan dette danne grundlag for udvikling af nye moduler, masterclasses eller andre efteruddannelsesaktiviteter. Samtidig blev det fremhævet, at mange organisationer allerede arbejder systematisk med talentudvikling og lederudvikling for nye ledere, mens der i mindre grad findes strategiske tilgange til udvikling af erfarne ledere og chefer. Dette blev vurderet som et muligt udviklingsområde for MPG-uddannelsen.
Samlet set pegede drøftelsen på, at de største udfordringer i aftagernes organisationer i de kommende år forventes at være mangel på arbejdskraft, rekruttering og tilknytning af ledere og medarbejdere, økonomisk pres samt behovet for organisatorisk innovation og omstilling. Det blev bemærket, at disse områder var nogle, der potentielt kunne indgå i en bredere ramme sammen med Aftagerpanelet vurderede samtidig, at disse udfordringer giver uddannelsen gode muligheder for fortsat at udvikle og målrette sit faglige indhold, så det understøtter de strategiske behov, som offentlige organisationer står overfor.
[Red. 03.08.2026] Som bemærkning til det fremsendte angiver et medlem, at det ydermere opleves, at Ledelse af og med kunstig intelligens samt risiko og (cyber-)sikkerhed fylder mere end tidligere i ledelse.

Beslutninger/Opfølgning:
· Problemstillinger fra studerendes projekter og masterafhandlinger kan anvendes som input til udvikling af uddannelsens faglige profil og modulportefølje. I samråd med løbende dialog med aftagerorganisationer om nye kompetencebehov, kan dette danne grundlag for nye moduler, masterclasses eller andre efteruddannelsesaktiviteter.

5. Evt.
Ad. 5


6. Afslutning og videre forløb
6.1 Genindstilling til MPG Aftagerpanel 2026-2030
6.2 Videre forløb
Ad. 6.1
Sine Kjær har allerede accepteret invitationen til at blive medlem af panelet for 2026-30.
Panelets øvrige medlemmer gennemgås, og så sendes der skriftlige henvendelser ud vedr. medlemskab for den næste periode.

Ad. 6.2 
BM færdiggør referat og sender til godkendelse, og BM og TB gennemgår dette og vurderer, om der er noget, der på baggrund af mødet skal indføres i MPG’s handlingsplan.

